《题韩左军马图》
宋代·吴觌

韩公画马称神笔，矫首昂藏山鬼泣。眼明见此饮马图，乃知矩度不可轶。

定嫌昔日徐庾体，渴骥奔泉超法律。骐骥骅骝志千里，屹立天闲甘伏枥。

气势相宜适操纵，肉骨兼匀称肥瘠。世人但以骊黄求，翠驳玉花烦剪剔。

苦论右军爱鹅趣，知公爱马应成癖。山阴道士不换经，已悟黄庭养生术。

持将此卷参马祖，待须一口西江吸。

作者简介：吴觌，江陵（今属湖北）（《式古堂书画汇考》卷三九）人。仁宗嘉祐间通判泉州，累官尚书水部员外郎，充成州团练使、定国军节度行军司马（《宋诗纪事补遗》卷一七）。